หุ้นเอเชียเปิดบวก ตามดาวโจนส์ ลุ้นสหรัฐฯ ออกมาตรการกระตุ้นศก.
หุ้นเอเชียเปิดบวก ตามดาวโจนส์ลุ้นสหรัฐฯ ออกมาตรการกระตุ้นศก.
หุ้นเอเชียเปิดบวก ตามดาวโจนส์ลุ้นสหรัฐฯ ออกมาตรการกระตุ้นศก.
11 ส.ค. 2563

ผู้สื่อข่าวรายงานว่า ตลาดหุ้นเอเชียเปิดบวกในวันนี้ ตามทิศทางดัชนีดาวโจนส์ตลาดหุ้นสหรัฐที่ปิดพุ่งขึ้นอย่างแข็งแกร่งเมื่อคืนนี้ โดยได้แรงหนุนจากการที่ทำเนียบขาวแสดงท่าทีพร้อมเจรจากับแกนนำในสภาคองเกรสอีกครั้ง หลังจากที่ทั้งสองฝ่ายยังไม่สามารถบรรลุข้อตกลงเกี่ยวกับการออกมาตรการกระตุ้นเศรษฐกิจสหรัฐเมื่อสัปดาห์ที่แล้ว
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 22,505.51 จุด เพิ่มขึ้น 175.57 จุด, +0.79% ดัชนี HSI ตลาดหุ้นฮ่องกงเปิดวันนี้ที่ 24,662.04 จุด เพิ่มขึ้น 284.61 จุด, +1.17% ดัชนีเซี่ยงไฮ้คอมโพสิตเปิดที่ 3,379.49 จุด เพิ่มขึ้น 0.24 จุด หรือ +0.01% ดัชนี KOSPI ตลาดหุ้นเกาหลีใต้เปิดวันนี้ที่ 2,396.11 จุด เพิ่มขึ้น 9.73 จุด, +0.41% ดัชนี FTSE STI ตลาดหุ้นสิงคโปร์เปิดวันนี้ที่ 2,547.52 จุด เพิ่มขึ้น 2.01 จุด, +0.08% ขณะที่ดัชนี TAIEX ตลาดหุ้นไต้หวันเปิดวันนี้ที่ 12,856.46 จุด ลดลง 37.54 จุด, -0.29%
ด้าน นายสตีเวน มนูชิน รมว.คลังสหรัฐ กล่าวว่า รัฐบาลของประธานาธิบดีโดนัลด์ ทรัมป์ เปิดกว้างต่อการเจรจาครั้งใหม่กับแกนนำพรรคเดโมแครตเกี่ยวกับการออกมาตรการเยียวยาผู้ที่ได้รับผลกระทบจากการแพร่ระบาดของไวรัสโควิด-19 พร้อมกับคาดการณ์ว่า รัฐบาลและสภาคองเกรสจะสามารถบรรลุข้อตกลงในการออกมาตรการกระตุ้นเศรษฐกิจอย่างเร็วที่สุดภายในสัปดาห์นี้ หากพรรคเดโมแครต “มีเหตุมีผล”
ทางด้านปธน.ทรัมป์ได้ทวีตข้อความล่าสุดว่า นางแนนซี เพโลซี ประธานสภาผู้แทนราษฎรสหรัฐ และนายชัค ชูเมอร์ แกนนำพรรคเดโมแครตในวุฒิสภา ต้องการที่จะพบกับเขาเพื่อทำข้อตกลงในการออกมาตรการเยียวยาผู้ที่ได้รับผลกระทบจากการแพร่ระบาดของไวรัสโควิด-19
ขณะที่ นักลงทุนจับตาสถานการณ์ตึงเครียดระหว่างจีนและสหรัฐส่งสัญญาณทวีความรุนแรงขึ้น โดยล่าสุดกระทรวงต่างประเทศของจีนประกาศเมื่อวานนี้ว่า ทางการจีนจะคว่ำบาตรนักการเมืองสหรัฐ ซึ่งรวมถึงนายเท็ด ครูซ วุฒิสมาชิกพรรครีพับลิกัน และนายมาร์โก รูบิโอ วุฒิสมาชิกพรรครีพับลิกัน เพื่อตอบโต้ที่ก่อนหน้านี้รัฐบาลสหรัฐได้ประกาศคว่ำบาตรเจ้าหน้าที่ของจีนและฮ่องกง
สำหรับ ความเคลื่อนไหวดังกล่าวมีขึ้น หลังเมื่อวันศุกร์ที่ผ่านมา กระทรวงการคลังสหรัฐเปิดเผยว่า รัฐบาลสหรัฐได้ประกาศคว่ำบาตรเจ้าหน้าที่ของจีนและฮ่องกงจำนวน 11 ราย ซึ่งรวมถึงนางแคร์รี ลัม ผู้บริหารสูงสุดของเขตปกครองพิเศษฮ่องกง ท่ามกลางความตึงเครียดที่เพิ่มขึ้นระหว่างสหรัฐและจีน